Rusia anunţă luni că forţele sale ar fi intrat în oraşul ucrainean de graniţă Vovceansk, în timp ce îşi intensifică atacurile în nord-est, scrie BBC, conform Rador Radio România.
Autorităţile de la Kiev avertizează de mai multe săptămâni că Moscova ar putea încerca să atace regiunile de la frontieră de nord-est, întrucât Ucraina se confruntă cu întârzieri în livrarea de ajutoare occidentale şi cu o penurie de soldaţi.
Potrivit trupelor de apărare ucrainene, lupte grele continuă. Oficialii din regiunea Harkov spun că Moscova ţinteşte aşezările cu bombe. Temerea comandanţilor ucraineni este că dacă forţele ruse înaintează spre Harkov, al doilea mare oraş al ţării va fi în raza focurilor de artilerie. Deşi trupele ruse avansează, este încă puţin probabil să cucerească oraşul. Trupele ucrainene au spus pentru BBC că forţele ruse au putut intra în regiune iniţial din cauza lipsurilor din apărare.
Ofensiva transfrontalieră rusă în nordul regiunii ucrainene Harkov are ca obiectiv să forţeze o dispersare a trupelor ucrainene pentru ca acestea să neglijeze alte sectoare ale frontului, a declarat preşedintele ucrainean Volodimir Zelenski în discursul său către naţiune de duminică seara, recunoscând că se duc "lupte grele" de partea ucraineană a frontierei, relatează EFE.
O nouă tactică rusă
"Ideea acestor atacuri în regiunea Harkov este de a dispersa şi de a răsfira forţele noastre şi de a submina moralul ucrainenilor", a afirmat Zelenski, care a avertizat că situaţia din regiunea Doneţk (est), unde Rusia şi-a concentrat cele mai mari eforturi până vineri, "nu este mai puţin intensă" decât în Harkov.
Preşedintele ucrainean a raportat "lupte defensive intense în cea mai mare parte a frontierei Ucrainei cu Rusia în regiunea nord-estică Harkov". "Sunt sate care s-au transformat din zone gri în zone de luptă, iar ocupantul încearcă să-şi consolideze poziţiile în unele dintre ele sau pur şi simplu să le folosească pentru a avansa", a adăugat Zelenski.
Media ucrainene şi surse neoficiale cum ar fi grupul ucrainean de analiză a războiului DeepState au informat despre cucerirea de către Rusia a mai multor localităţi în două zone aflate la zeci de kilometri distanţă în partea de nord a regiunii Harkov care se învecinează cu Rusia.
Statul Major al armatei ucrainene a recunoscut progrese "tactice" ale Rusiei de-a lungul frontierei. Numai pentru asaltul asupra oraşului Vovceansk, Rusia ar fi angajat până la cinci batalioane, potrivit comandamentului ucrainean, care evidenţiază un număr mare de pierderi suferite de armata rusă în aceste acţiuni.
Rușii avansează ușor
Zelenski însuşi declarase că situaţia este "extrem de dificilă" la periferia oraşului Vovceansk din zona de frontieră din Harkov, unde Rusia a lansat principalele atacuri începând de vineri. Oraşul se află sub focul constant al forţelor ruse, iar armata ucraineană efectuează contraatacuri, ajutând în acelaşi timp locuitorii să se evacueze, a mai spus el.
Ministerul Apărării rus a raportat duminică preluarea sub control a încă patru localităţi în apropiere de frontieră - Gatişce, Krasnoie, Morohoveţ şi Oleinikovo - în regiunea Harkov, al cărei centru administrativ cu acelaşi nume este al doilea oraş ca mărime din Ucraina. Anterior, platforma DeepState semnala ocuparea satelor Strelecie, Pîlnoie, Borisovka, Oghirţevo şi Pleteniovka. Analiştii au confirmat înaintarea inamicului spre satul Ivanovo şi zona subiacentă.